สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 26 พ.ย.58
26 พ.ย. 2558

– เงินเยนอยู่ที่ระดับ 122.59 เยน/ดอลลาร์ จากช่วงเช้าที่ระดับ 122.63 เยน/ดอลลาร์
– เงินยูโรอยู่ที่ระดับ 1.0609 ดอลลาร์/ยูโร จากช่วงเช้าที่ระดับ 1.0619 ดอลลาร์/ยูโร
– ดัชนี SET ปิดช่วงเช้าที่ระดับ 1,365.81 จุด ลดลง 15.65 จุด หรือ 1.13% มูลค่าการซื้อขาย 33,676.79 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 432.55 ล้านบาท (SET+MAI)
 
– นายอภิศักดิ์ ตันติวรวงศ์ รมว.คลัง มั่นใจภาวะเศรษฐกิจไทยในปีหน้าจะขยายตัวได้ตามเป้าหมายที่ 3.8% เนื่องจากพื้นฐานของเศรษฐกิจดีขึ้นกว่าปีนี้มาก โดยเฉพาะการขับเคลื่อนโครงการลงทุนโครงสร้างพื้นฐานจะเป็นปัจจัยสนับสนุนสำคัญ โดยแหล่งเงินจะมาจากงบประมาณ โครงการร่วมลงทุนระหว่างรัฐและเอกชน (PPP) และกองทุนไทยแลนด์ฟิวเจอร์ฟันด์ (กองทุนรวมโครงสร้างพื้นฐาน)
– พล.อ.ประยุทธ์ จันทร์โอชา นายกรัฐมนตรี ระบุถึงเงินที่ได้จากการประมูลคลื่นความถี่ในระบบ 4G ว่า เงินที่ได้จากการประมูลจะต้องนำส่งเข้าสู่กระทรวงการคลัง และงบประมาณแผ่นดิน เพื่อนำไปใช้ในกิจกรรมของรัฐอีกหลายอย่าง และต้องเป็นโครงการที่เกิดประโยชน์ โดยตอนนี้ยังไม่ได้คิดว่าจะนำไปใช้ในด้านใดเป็นพิเศษ แต่เงินที่ได้จะต้องนำไปใช้ในมาตรการเร่งด่วนของภาครัฐ ทั้งการช่วยเหลือผู้มีรายได้น้อย การลงทุนด้านโครงสร้างพื้นฐาน ทั้งรถไฟ รถไฟฟ้า และถนน
– นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) มั่นใจเศรษฐกิจไทยในไตรมาส 4 ของปีนี้จะสามารถเติบโตได้ดีที่สุดในรอบปี โดยคาดว่าจะเติบโตได้ 2.9% ซึ่งเป็นผลมาจากปัจจัยงบลงทุนในปีงบประมาณ 59 ที่ช่วยสนับสนุนอย่างเต็มที่ โดยเชื่อว่าอัตราการขยายตัวของเศรษฐกิจ (GDP) ไทยในปีนี้จะเติบโตได้ไม่ต่ำกว่า 2.8% ขณะที่คาดว่าการส่งออกปีนี้จะติดลบ 5.4%
– ขณะที่ภาวะเศรษฐกิจการคลังประจำเดือน ต.ค.58 เศรษฐกิจไทยมีปัจจัยบวกจากความเชื่อมั่นทางเศรษฐกิจที่เริ่มปรับตัวดีขึ้น ส่วนหนึ่งเป็นผลมาจากนโยบายรัฐบาลที่สนับสนุนการบริโภคและการลงทุนภายในประเทศ และบทบาทนโยบายการคลังผ่านการลงทุนภาครัฐที่ขยายตัวได้ในระดับสูง ทำให้คาดว่าเศรษฐกิจไทยในไตรมาสที่ 4 ปี 2558 จะสามารถขยายตัวได้ต่อเนื่อง
– ธนาคารกลางจีน (PBOC) เปิดเผยบนเว็บไซต์ว่า ธนาคารกลางของต่างประเทศและสถาบันอื่นๆที่มีความคล้ายคลึงกันกลุ่มแรก ได้รับอนุญาตให้เข้ามาทำธุรกรรมในตลาดปริวรรตเงินตราอินเตอร์แบงก์ของจีน สถาบันกลุ่มนี้จะได้รับอนุญาตให้สามารถทำธุรกรรมซื้อขายเงินหยวนและสกุลเงินต่างประเทศ ซึ่งครอบคลุมผลิตภัณฑ์ต่างๆ ไม่ว่าจะเป็นสปอต สัญญาฟอร์เวิร์ด สว็อป และออปชัน
– สำนักงานสถิติของฟิลิปปินส์ เผยผลิตภัณฑ์มวลรวมภายในประเทศ (GDP) ในช่วงไตรมาส 3 ปีนี้ ขยายตัว 6% จากช่วงเดียวกันของปีก่อน ซึ่งบ่งชี้ว่าเศรษฐกิจของฟิลิปปินส์ยังคงมีการขยายตัวต่อเนื่อง หลังจากมีการเติบโต 5.8% ในไตรมาส 2 โดยได้รับแรงหนุนจากการบริโภคในภาคเอกชนที่แข็งแกร่งและการใช้จ่ายของภาครัฐบาลที่เพิ่มขึ้น
– คณะกรรมการกำหนดนโยบายของธนาคารกลางบราซิล มีมติคงอัตราดอกเบี้ยนโยบายที่ระดับ 14.25% ในการประชุมวันนี้ โดยธนาคารกลางได้คงอัตราดอกเบี้ยที่ระดับดังกล่าวในการประชุม 3 ครั้งติดต่อกัน นับตั้งแต่สิ้นเดือน มิ.ย.เป็นต้นมา
– ธนาคารกลางเกาหลีใต้(BOK) เผยความเชื่อมั่นของผู้บริโภคในเกาหลีใต้ที่มีต่อภาวะเศรษฐกิจในเดือน พ.ย.ได้ปรับตัวดีขึ้นติดต่อกันเป็นเดือนที่ 5 ขานรับมาตรการกระตุ้นทางการเงินและการคลัง โดยดัชนีความเชื่อมั่นผู้บริโภค (CCSI) ปรับตัวเพิ่มขึ้น 1 จุดจากเดือนก่อนหน้า แตะ 106 ในเดือน พ.ย.
– นักวิเคราะห์ส่วนใหญ่คาดการณ์ว่า ธนาคารกลางยุโรป (ECB) จะผ่อนคลายนโยบายการเงินเพิ่มเติม ในการประชุมวันที่ 3 ธ.ค.นี้ หลังจากที่ ECB ส่งสัญญาณอย่างชัดเจนเมื่อเดือนที่แล้ว
 
ที่มา: สำนักข่าวอินโฟเควสท์